Ifølge brugerne på ekstrabladet.dk byder FC København på de dårligste forhold, når det gælder udeholdets fans. Bedste score får Brøndby, og det kan der være en helt bestemt årsag til, forklarer Rasmus Trenskow, som er formand for Dansk Fodbold Fanklubber

Søndag kom det frem, at størstedelen af Superligaens fanklubber er utilfredse med FC Københavns værtskab og udebaneafsnit.

I en pressemeddelelse på AaB Support Clubs hjemmeside stod der bl.a., at københavnernes udebaneafsnit blev vurderet til at være det suverænt dårligste i den danske Superliga.

I alt stod 16 danske fanklubber bag den kontante udmelding. Og de truer alle nu med at boykotte Parken fra slutspillets begyndelse - hvis altså ikke FCK får rettet op på udebanefansenes forhold.

På ekstrabladet.dk har du i den seneste tid kunne læse om fansenes negative oplevelser i Parken, og hvorfor det lige netop er FCK’s udebaneafsnit, der møder hård kritik.

Ekstra Bladets læsere fik derfor også selv mulighed for at afgøre, hvilket et af de danske Superliga-stadions, der har det bedste udebaneafsnit.

Du kan se resultatet fra afstemningen nederst i artiklen.

Brøndby IF scorede flest positive tilkendegivelser og dermed også det højeste antal stemmer ud af de i alt 14 Superliga-stadions. FC København fik derimod den laveste score.

Foto: JENS DRESLING/POLFOTO

Kendskab til fanmiljøet

Og hvad kan være grunden til dette? Formand for Danske Fodbold Fanklubber, Rasmus Trenskow, giver her sin forklaring:

- I Brøndby går de ind for, at udeholdets fans skal have samme vilkår og muligheder som hjemmeholdets. Og det sætter fanklubberne rigtig stor pris på, siger Rasmus Trenskow til Ekstra Bladet.

- På nogle stadions oplever vi nemlig, at der gælder helt andre regler for udeholdets fans, end der gør for hjemmeholdets. Vi må simpelthen ikke have de samme ting med ind. Og her tænker jeg bl.a. på størrelsen af bannere og flag, siger han.

Rasmus Trenskow fortæller desuden, at det er et licenskrav, at klubberne skal have en fankoordinator (SLO) tilknyttet. Men til gengæld er det dog meget forskelligt fra klub til klub, hvilke kompetencer den pågældende fankoordinator besidder:

- Nogle steder er det en deltids kontoransat, der varetager opgaverne, mens det andre steder er baseret på frivillig arbejdskraft. Jeg ved, at de i Brøndby har ansat fankoordinatorer, som selv har været aktiv i fanmiljøet, og det er måske her, vi har forklaringen, fortæller Trenskow.

- Brøndbys koordinatorer fungerer nemlig som bindeled mellem fangrupperne og klubben. De har kontakter i både de officielle og uofficielle fanmiljøer. De ved præcis, hvad der rør sig derude, siger han.

Brøndby IF har en fuldtidsansat fankoordinator (SLO) samt to på deltid. Brøndby Support har samtidig budt ind med to frivillige assistenter, som hjælper til under hjemmekampene i Superligaen.

FOTO: LARS POULSEN/POLFOTO

Ligesom på Sydsiden

Det faktum, at udebanefans på Brøndby Stadion får lov til de samme ting som Brøndbys egne supportere på Sydsiden, er et vigtigt mantra, som bliver vægtet utrolig højt hos de blågule på vestegnen, fortæller Brøndbys ene fankoordinator (SLO) Lasse Bauer til Ekstra Bladet.

- Det er jo kun med til at gøre stemningen bedre på stadion, lyder det fra Bauer.

- Vi ved, hvor stor frustration det skaber blandt vores egne fans, når de møder tifo-restriktioner rundt om i landet.

- Vi har for eksempel selv haft store udfordringer med vores tifoer og noget så simpelt som flag på Randers Stadion, siger han.

I Brøndby er målet derfor, at det skal være en god oplevelse at møde op på stadion, og at kontrollørerne møder de medrejsende fans med et åbent sind, tilføjer Lasse Bauer.

Som et nyt tiltag i forårssæson har Brøndby IF i samarbejde med fanklubben Brøndby Support valgt at ansætte to fankoordinatorer på frivillig basis, der udelukkende skal fungere som servicepersoner for gæstefans, udebanekontrollører og gæsteholdets egen fankoordinator.

Et initiativ, som bliver hilst velkommen af Rasmus Trenskow:

- Det er netop disse små detaljer, der er med til at skabe det positive indtryk, man står tilbage med, når man har gæstet Brøndby Stadion.

FCK ønsker ikke at udtale sig yderligere i sagen, men klubbens pressechef, Jes Mortensen, pointerer dog, at FC København ligeledes har en fuldtidsansat fankoordinator (SLO) samt en deltidsansat og en kampdags-SLO.

Disse fankoordinatorer har også hver især en baggrund i klubbens fansegmenter, hvilket er med til at sikre, at alle bliver hørt. Københavnernes SLO har flere gange taget personligt imod udeholdets egen SLO og har dialog med dem op til kampene.

Og der gælder samme regler for udebanefans i Brøndbys udebaneafsnit, som der gør i FCK's udebaneafsnit, påpeges der.

Læs mere her:

Se også: Superliga-fans truer med boykot: Har konkret krav til FCK

Se også: Superliga-fans vil boykotte Parken: Her er FCK's svar

Se også: Nu skrotter Superliga-fans Parken: Kæmpe boykot truer FCK

Så ruller 'suppen' igen: Få det fulde overblik her